যুগান্তর কখনো অন্যায়ের কাছে মাথা নত করে না: কুসিক মেয়র
যুগান্তর কখনো অন্যায়ের কাছে মাথা নত করে না বলে মন্তব্য করেছেন কুমিল্লা সিটি করপোরেশনের মেয়র আরফানুল হক রিফাত। দৈনিক যুগান্তরের দুই যুগে পদার্পণ উপলক্ষ্যে এক অনুষ্ঠানে প্রধান অতিথির বক্তব্যে তিনি এ মন্তব্য করেন।







কুমিল্লায় বর্ণাঢ্য নানা আয়োজনে দৈনিক যুগান্তরের প্রতিষ্ঠাবার্ষিকী পালন করা হয়েছে। কোটি প্রাণের প্রিয় এ গণমাধ্যম দুই যুগে পদার্পণ উপলক্ষে স্বজন সমাবেশের আয়োজনে মিলাদ মাহফিল, কেক কাটা এবং আলোচনা সভা অনুষ্ঠিত হয়।




বুধবার কুমিল্লা প্রেস ক্লাব মিলনায়তনে সাংবাদিক, রাজনৈতিক, সামাজিক এবং সুশীল সমাজের নেতারা অনুষ্ঠানে অংশগ্রহণ করেন। এ সময় যুগান্তরের স্বপ্নদ্রষ্টা বীর মুক্তিযোদ্ধা নুরুল ইসলামের অসামান্য অবদান নিয়ে আলোচনা এবং তার বিদেহী আত্মার শান্তি কামনা করা হয়।
দৈনিক যুগান্তরের কুমিল্লা ব্যুরোপ্রধান তাবারক উল্লাহ কায়েসের সভাপতিত্বে, ব্যুরো রিপোর্টার আবুল খায়েরের সঞ্চালনায় আরও বক্তব্য রাখেন- সাংবাদিক কল্যাণ পরিষদের সভাপতি ওমর ফারুকী তাপস, মহানগর ছাত্রলীগের আহবায়ক আ ক ম আব্দুল আজিজ সিহানু, ছাত্রলীগ নেতা জামাল হোসেন, নবাব ফয়জুন্নেসা ফাউন্ডেশনের সাধারণ সম্পাদক আজাদ সরকার লিটন, সাংবাদিক নাছির উদ্দিন চৌধুরী প্রমুখ।
প্রধান অতিথির বক্তব্যে কুমিল্লা সিটি করপোরেশনের মেয়র আরফানুল হক রিফাত বলেন, যুগান্তর একটি আপসহীন গণমাধ্যম। এ পত্রিকাটি কখনো অন্যায়ের কাছে মাথা নত করে না। দেশের দুর্যোগ, দুর্ভোগ এবং ক্রান্তিলগ্নে যুগান্তরের ভূমিকা অপরিসীম। যুগান্তর বহুদূর এগিয়ে যাবে দেশ ও জাতির কল্যাণে। দুই যুগে পদার্পণ উপলক্ষে আমি যুগান্তরের সব সাংবাদিককে জানাই অনেক অনেক শুভেচ্ছা।

যুগান্তর কখনো অন্যায়ের কাছে মাথা নত করে না বলে মন্তব্য করেছেন কুমিল্লা সিটি করপোরেশনের মেয়র আরফানুল হক রিফাত। দৈনিক যুগান্তরের দুই যুগে পদার্পণ উপলক্ষ্যে এক অনুষ্ঠানে প্রধান অতিথির বক্তব্যে তিনি এ মন্তব্য করেন।